# BRUKSREGLER FOR GJERDRUM ALMENNING

Godkjent av Landbruks- og matdepartementet xx.xx.2019 med hjemmel i lov om bygdeallmenninger av 19. juni 1992 nr. 59.

FORORD

Disse bruksregler er gitt med hjemmel i lov av 19. juni 1992 nr. 59 om bygdeallmenninger § 3 - 7, og er godkjent av Landbruksdepartementet etter bestemmelser i samme lovs § 3-8.

Bruksreglene er bindene for allmenningstyret, de eiendomsberettigede og bruksberettigede. Bruksreglene skal legges til grunn for styrets forvaltning av allmenningen, og de eiendomsberettigede og bruksberettigedes utøvelse av bruksrettene, ved siden av bestemmelsene i lov om bygdeallmenninger og annet lovverk. For den allmenning som er statsallmenning, og som med hensyn til skogsdrift og virkesrett forvaltes som bygdeallmenning, gjelder bestemmelsene i bruksreglene så langt de passer. For øvrige bruksretter i statsallmenningen for jakt og fisk og grunndisponeringstiltak mv., gjelder fjellovens bestemmelser og forskrifter gitt med hjemmel i denne.

§ 1. FORMÅL

Formålet med disse bruksregler er å sikre en forsvarlig forvaltning og utnyttelse av allmenningen innen lovens rammer, slik at den kan opprettholdes som en felles ressurs til beste for de bruksberettigede, og dernest til beste for bosetting, næringsvirksomhet, naturmiljø og friluftsliv i bygdelaget.

§ 2. FORVALTNING OG ADMINISTRASJON

Allmenningstyret skal bestå av 6 medlemmer og like mange varamedlemmer.

§ 3. VIRKESRETT

Søknad om uttak av materialer eller allmenningsytelser må inneholde opplysninger om eiendommens navn, gårds- og bruksnummer, hvem som er eier og bruker, og hva materialene eller allmenningsytelsene skal brukes til.

Omfang av bruksrettsytelser vurderes og fastsettes av det til enhver tid sittende styre. Oppmåling og tildeling av almenningsytelser finner sted en gang pr. år, søknadsfrist 1 desember.

§ 4. NÆRMERE BESTEMMELSER OM DISPONERING AV OVERSKUDD

Allmenningens midler og eiendeler utover allmenningsgrunnen tilhører enten *Allmennings kassen,* *Allmenningens fond til allmenningens forbedring*, eller *Allmenningens erstatnings fond*.

 4.1. Bestemmelser for *Allmenningens fond til allmenningens forbedring.*

Fondet forvaltes av allmenningsstyret i henhold til følgende bestemmelser. Innskudd i fondet kan kun foretas med midler som skriver seg fra inntekter ved utnyttelse, salg, mv. av allmenningsgrunnen. Allmenningsstyret avgjør løpende, om og i hvor stor grad det ved disponering av årlig overskudd skal foretas overføring til fondet. Innskutt kapital i fondet kan benyttes som avkastningen av fondet, samt til plassering av fondsmidler. Plassering av fondsmidlene skal skje slik at de i størst mulig grad gir løpende og sikker avkastning.

Avkastningen av fondet skal kun benyttes til forbedring av allmenningen eller til allmenne formål. Avkastningen kan ikke brukes til ytelser eller bidrag til de bruksberettigede. Allmenningens regnskap skal føres slik at det løpende gir oversikt over innskudd kapital, årlig avkastning, akkumulert avkastning og hva som i det enkelte år er brukt av fondets avkastning.

4.2. Bestemmelser for *Allmenningens erstatningsfond*.

Fondet forvaltes av allmenningsstyret i henhold til følgende bestemmelser.

Innskudd i fondet kan kun foretas med midler som skriver seg fra, erstatning for vern av allmenningsgrunn, avståelse av allmennings grunn ved ekspropriasjon, salg under trussel om ekspropriasjon, eller salg i en situasjon hvor kjøper har ekspropriasjonshjemmel. Allmenningsstyret avgjør løpende, om og i hvor stor grad det ved disponering av årlig inntekter skal foretas overføring til fondet. Fondets midler skal plasseres slik at de i størst mulig grad gir løpende og sikker avkastning.

Uttak av innskutt kapital kan som hovedregel kun skje til kjøp av eiendom som kan inkorporeres i allmenningen og andre allmenningsformål, herunder investeringer til økning av verdien av allmenningsgrunnen.

Avkastningen av fondet kan benyttes på samme måte som innskutt kapital, og i tillegg utgjøre et bidrag til dekning av eventuelt vedtatte bruksrettsytelser, tilskudd og kontantutbytter til de eiendoms- og bruksberettigede. Allmenningens regnskap skal føres slik at det løpende gir oversikt over innskudd kapital, årlig avkastning, akkumulert avkastning og hva som i det enkelte år er brukt av fondets midler og avkastning.

§ 5. BEITE/SETERDRIFT

I den utstrekning det skulle bli påkrevd, fastsetter styret i bygdeallmenningen nærmere bestemmelser om beite og seterdrift i allmenningen.

§ 6. JAKT OG FANGST

* 1. Forvaltning av jakt og fangst

Forvaltningen av jakt og fangst skal ha som mål å oppnå en bærekraftig forvaltning i forhold til skoglige, samfunnsmessige og andre forhold, og en rasjonell utnyttelse av jakten i allmenningen, innenfor rammen av eksisterende lovgivning.

* 1. Nødvendige begrensninger i jaktadgangen

Innenfor rammen av viltmyndighetenes bestemmelser om jakttider m.m. kan styret i bygdeallmenningen foreta innskrenkninger med hensyn til tiden, området og måten for utøvelse av jakt og fangst, når disse tiltak etter styrets mening er nødvendige av hensyn til viltbestanden. Det samme gjelder begrensning i antall jegere og i antall vilt av ulike slag som tillates felt eller fanget.

§ 7. FISKE

Forvaltningen av fisket skal ha som mål å oppnå en rasjonell utnyttelse av fisket, innenfor rammen av gjeldene lovverk.

Styret kan bestemme at det skal åpnes adgang til fiske med andre redskaper enn krok og betingelser for slikt fiske.

§ 8. IKRAFTTREDELSE

Disse bruksregler er godkjent av Landbruks- og matdepartementet xx.xx.2019 og trer i kraft fire uker etter at de er kunngjort. Fra samme tidspunkt oppheves tidligere bruksregler for Gjerdrum Almenning fastsatt 11.9.2007.

Bruksreglene skal gjennomgås, og eventuelt endres, minst hvert 20. år.